Document ID: /roh_data/filtered/fineweb-2-filterrobots_roh.jsonl.gz/40696

A Schiers vegnan ils tests anc evaluads. Il directur d’instrucziun grischun Jon Domenic Parolini vul uss introducir tests da massa cunter corona en tut las scolas grischunas.
I sa tractia da la schelta tranter in'ultieriur lockdown da scolas e tests da massa en las scolas grischunas:
Jau avess fitg gugent, ch’ins pudess far tals tests regularmain tenor basegn, e che mintga scola ha la pussaivladad da realisar senza gronda birocrazia tals tests.
Sch'ins possia far quests tests senza gronds problems, portian quels er segirezza, tant a las scolas sco er als scolars ed ils geniturs dals uffants. La decisiun definitiva da la strategia da test en las scolas grischunas vul la regenza trair sche pussaivel gia l’emna che vegn.
Gronda resonanza tar ils scolars
Hans-Andrea Tarnutzer, il directur da la scola media evangelica, era fitg avert per ils tests da massa. Var 500 tests sajan quai stads fin l’ultim total a Schiers.
La resonanza è stada fitg gronda. I ha dà classas ch'han fatg part per 100 pertschient.